Martes, ika-31 ng Enero 2023 MATAGUMPAY NA INILUNSAD ANG TELESTROKE SA NSW Mahigit sa 3,000 mga pasyenteng nakaranas ng stroke sa rural at rehiyonal na NSW ay nakatanggap ng nakapagpapabagong-buhay na paggamot, salamat sa $21.7 milyong NSW Telestroke Service. Sinabi ng Minister for Regional Health na si Bronnie Taylor na ang serbisyong nagliligtas-buhay (lifesaving service), na ngayon ay ganap nang inilunsad sa buong estado, ay napakahalaga para sa mga ospital sa rural at rehiyonal na NSW. "Taon-taon, humigit-kumulang 19,000 residente sa NSW ang nagka-stroke, at mahigit sa ikatlong bahagi ng mga naospital ay mula sa rehiyon at rural na lugar," ayon kay Mrs Taylor. "Binago ng mga makabagong modelo ng pangangalaga tulad ng Telestroke ang pangangalagang pangkalusugan (healthcare) sa rural at rehiyonal na NSW, na nagbibigay-daan upang magamot ang mga pasyente nang mas mabilis kaysa dati, sa kanilang mga komunidad. "Ang Telestroke ay nagdulot ng ganap na pagbabago, sa karamihan ng mga kaso, kung saan ang mga pasyente ay natitingnan at nagagamot nang mas mabilis sa ating mga rehiyonal na ospital kumpara kung sila ay nasa mga lugar na metropolitan. Ang serbisyong ito ang magsisimula para sa iba." Sinabi ng Health Minister na si Brad Hazzard na ngayon ang NSW Telestroke Service ay nagliligtas ng buhay sa 23 rural at rehiyonal na ospital sa pamamagitan ng mabilisang paghahatid ng dalubhasang pangangalagang medikal sa mga taong dumaranas ng stroke. "Kapag ang isang tao ay na-stroke, sadyang napakahalaga na tumanggap sila ng medikal na paggamot sa lalong madaling panahon, na siya mismong inihahatid ng NSW Telestroke Service, saan ka man nakatira sa estado," ayon kay Mr Hazzard. "Ang makabagong serbisyong ito ay mabilis na nagbibigay ng 24/7 na access sa nagliligtas-buhay na diyagnosis at paggamot ng stroke, na nagkokonekta sa mga pasyente at lokal na doktor sa isang network ng mga espesyalistang doktor ng stroke sa pamamagitan ng video consultation, na pinamamahalaan ng Prince of Wales Hospital ng Sydney. "Mahigit 3,000 katao na sa NSW ang nakinabang dito, at mas marami pang pasyente ang tatanggap ng nagliligtas-buhay na paggamot na ito sa hinaharap." Ang 23 kalahok na ospital ay matatagpuan sa: Tweed, Lismore, Grafton, Coffs Harbour, Moree, Armidale, Tamworth, Port Macquarie, Manning, Dubbo, Broken Hill, Orange, Bathurst, Lithgow, Blue Mountains, Goulburn, Cooma, Shoalhaven, Griffith, Wagga Wagga, Deniliquin, Moruya at Bega (South East Regional Hospital).
Isa sa 3,000 pasyente na nagpapasalamat sa Telestroke ay si Brian Whelan mula sa Wollongbar sa Northern Rivers District ng NSW. Isinugod ang 79-anyos sa Lismore Base Hospital nang ma-stroke siya noong Hunyo noong nakaraang taon. Sa emergency department, sinuri ng mga doktor si Brian at ikinonekta sa NSW Telestroke Service na on-call na espesyalistang neurologist sa stroke, na nakatalaga sa Gosford. Salamat sa kahusayan ng NSW Telestroke Service, matagumpay na nagamot ng team ang clot sa utak ni Brian. Sinabi ni Brian na nagpapasalamat siya sa dedikadong kawani (staff) ng ospital. "Hindi sapat ang magpasalamat lang; iniligtas nila ang buhay ko," aniya. "Sabi ng asawa ko, kung hindi ko natanggap ang paggamot na ibinigay sa akin, malamang na nasa nursing home na ako ngayon. O kaya ay wala na ako dito." Ngayong araw na ito ay bumalik si Brian sa paglalaro ng golf at nag-e-enjoy sa piling ng kanyang pamilya. Sinabi ni Propesor Ken Butcher, Medical Director ng NSW Telestroke Service at Director Clinical Neuroscience, Prince of Wales Hospital, na nakakatulong ang serbisyo upang madaig ang mga heograpikal na hamon sa paggamot sa stroke, na isa sa pinakamalaking sanhi ng pagkamatay sa Australya at nangungunang sanhi ng kapansanan. "Gamit ang Telestroke, ang ating mga doktor ay maaaring maghatid ng mas mahusay na mga resulta para sa mga pasyente na nagpapakita ng mga palatandaan ng stroke, sa pamamagitan ng paggamit ng makabagong teknolohiyang ito - saanman ang lokasyon," ayon kay Propesor Butcher. Ang $21.7 milyon na NSW Telestroke Service ay magkatuwang na pinondohan ng mga pamahalaan ng NSW at Commonwealth. Ang pagpapatupad ng NSW Telestroke Service ay isang pagtutulungan ng Prince of Wales Hospital, eHealth NSW, ang Agency for Clinical Innovation at ang Ministry of Health, na may suporta mula sa Stroke Foundation. Ang Vision ng NSW Telestroke Service ay makukuha dito: MEDIA: Sarah Bannerman | Minister Taylor | 0458 808 117 Nicolette Kormendy | Minister Hazzard | 0429 064 897